text: 1793, de Niklas Natt og Dag – L'illa deserta
  On 16 Abril 2021 Per sifuroIn 3 estrelles, Llibres
  Bé, ara sí que sí. A la segona va la vençuda i he pogut acabar "1793", de Niklas Natt Och Dag (cognom curiós, si més no: Nit i Dia; és real?). Total, que està bé "però". Anem a pams.
  El llibre està molt ben escrit i té interès, però el problema és que me l'havien "venut" com a novel·la negra i, tot i que hi ha una investigació policial pel mig, jo més aviat diria que és novel·la històrica. Bé, ho dic jo i ho diu l'autor al postfaci que tanca el llibre.
  Així, si l'entenem com a noir nòrdic, no arriba a l'altura de la sèrie de Harry Hole o de Sebastian Bergmann (per dir-ne un de suec), que per a mi són els dos super top de la novel·la escandinava d'acció. Hi ha sang, sí, però no hi ha tanta intriga com a les dues sèries que us comento, i no hi ha tantes giragonses. En aquest sentit, li sobrarien unes quantes pàgines i es fa lent d'entrar en matèria.
  En canvi, si l'entenem com a novel·la històrica sí que té un què. És interessant el retrat que l'autor fa de l'Estocolm de l'època, que no té res a veure amb la magnífica ciutat que és avui dia, neta i, malgrat la foscor hivernal, lluminosa. La ciutat que veiem és coetània de la Revolució Francesa, plena de pobresa, decrepitud moral, abusos… una pena de societat, cosa que segurament era força comú a l'Europa de l'època.
  Dit això, els protagonistes són Mickel Cardell i Cecil Winge, tots dos amb problemes físics: a un li falta un braç i l'altre és tísic amb un estat avançat de la malaltia. Això sí, és tossut com una mula!!!!
  Com deveu suposar, al final aconsegueixen aclarir el misteri: qui és el tros de cos que es troben una nit d'hivern? qui l'ha mort?